Villy Søvndal (SF), 2003-05-27:
Jeg synes, der er meget grund til at rose hr. Jann Sjursen for at rejse denne debat.
Vi har faktisk i SF haft mange overvejelser om en børneombudsmand.
Jeg synes, der er nogle ting, der taler for, og jeg synes, der er nogle ting, der taler imod.
Det, der taler for, er jo at styrke børns retssikkerhed, hvor det er klart, at vi i forhold til det indlæg, vi lige hørte fra Dansk Folkeparti, har det grundlæggende synspunkt, at børn også er en slags mennesker, der har ret til en beskyttelse i nogle tilfælde.
Og jeg synes, det var godt med klarheden i Dansk Folkepartis udsagn, så man kan se forskel i politik.
Jeg synes også, Kristeligt Folkeparti har ret i at pege på det, man kunne kalde de svære børnesager.
Det er der, hvor forældremyndigheden ikke i tilstrækkeligt omfang beskytter det barn, forældremyndigheden skulle passe på, og hvor børn har brug for det
Der er slet ingen tvivl om, at børn, når vi ser på nogle af de svære børnesager, hvad enten det er fjernelsessager eller anbringelsessager, i nogle tilfælde står svagt.
er muligheden for at rejse sager på områder, hvor der specielt er brug for at holde øje med en udvikling, råbe vagt i gevær, sige, at her er en udvikling på vej, som er foruroligende, og hvor man kan foreslå, at samfundet tager initiativer.
Det kunne f.eks. være i forhold til den stadig yngre alder, hvor børn drikker ret store mængder alkohol; det kunne også være andre ting, men man kunne rejse den type debatter.
Det, der til gengæld taler imod, er forholdet til Børnerådet, som jo forslås opretholdt som et debatskabende forum i Kristeligt Folkepartis forslag.
Og der lyttede jeg med interesse til de korte bemærkninger, hr. Jann Sjursen havde med socialministeren, og tanken om, at det skulle tildeles en styrket rolle.
Det er jeg enig i at Børnerådet skal, men jeg synes ikke helt det harmonerer med den beskæring, som Børnerådet bliver udsat for i forbindelse med den generelle grønthøster mod råd og nævn, hvor Børnerådet jo også mistede en del af sin bevilling.
Hvis Børnerådet skal tildeles en stærkere rolle, så er det altså modsætningsfyldt den ene dag at skære ned på det og den anden dag at ville tildele det en stærkere rolle.
Men det er det ene, der taler imod.
Jeg er tilhænger af, at Børnerådet tildeles en stærkere rolle.
Det andet, som taler imod, er, at vi skal passe på, tror jeg, at Ombudsmandsinstitutionen ikke bliver delt ud og får for mange forgreninger.
Vi skal slås for at bevare én stærk Ombudsmandsinstitution og passe på, at vi ikke kommer til at devaluere begrebet ombudsmand ved at have for mange af slagsen.
Ud over det synes jeg, at der også er et par børnepolitiske betragtninger, der er vigtige at gøre.
Den ene er, at hele den her diskussion jo generelt også hænger sammen med de gode forhold for vores børn og efter min opfattelse også diskussionen om en tidligere myndiggørelse af børn og unge.
Men som konklusion tak til hr. Jann Sjursen for at rejse debatten.
Jeg er enig i de intentioner der ligger i forslaget.
Vi vil i hvert fald gerne lidt nøjere have diskuteret Børnerådets rolle i den her sammenhæng, og vi deltager meget gerne aktivt i den videre diskussion om, hvordan vi lever op til intentionen i forslaget, nemlig at sikre børns retsstilling.